SANParke-werkers in hof vir renosterstroperyArgieffoto Lawrence Baloyi (34), ŉ veldwagter, Shakes Baloyi (27), ŉ tuinier, en Andre Mabunda (31), ŉ gids, se saak is tot 3 Oktober uitgestel vir verdere ondersoek. Hulle bly in aanhouding. Ao. Oubas Coetzer, woordvoerder van die polisie, het gesê die drie is Sondag tydens ŉ gesamentlike operasie tussen SANParke en die Suid-Afrikaanse Polisiediens in hegtenis geneem. Volgens Abe Sibiya, waarnemende hoof van SANParke, het die verdagtes in die Sabie-area gewerk. Die polisie het tydens hul inhegtenisname op ŉ jaggeweer, ammunisie, ŉ voertuig en toerusting vir stropery beslag gelê. Sibiya het gesê die drie werkers is in hegtenis geneem kort nadat ŉ renoster in die Sabie-omgewing gestroop is. “Dit is jammer dat diegene wat vertrou word met die welstand van die diere, na bewering die plunderaars geword het van dieselfde erfenis wat hulle ŉ mandaat het om te beskerm,” het hy gesê.